Geen plek vir Afghaanse vlugtelinge in SAMense klou vroeër aan ‘n vliegtuig by die Kaboel-lughawe in ‘n desperate poging om landuit te vlug. (Foto: Wakil Kohsar/AFP) Die Suid-Afrikaanse regering het kennis geneem van versoeke om Afghaanse vlugtelinge wat tans in Pakistan is hier te huisves, maar die land is nie in ŉ posisie om dié mense te huisves nie. Die versoek was dat die vlugtelinge in Suid-Afrika bly op pad na hul eindbestemmings, sê Clayson Monyela, woordvoerder van die departement van internasionale betrekkinge en samewerking (Dirco). “Die Suid-Afrikaanse regering is ongelukkig nie in ŉ posisie om aan so ŉ versoek te voldoen nie,” sê hy. Volgens Dirco is Suid-Afrika die tuiste van ŉ beduidende getal vlugtelinge en moet die regering reeds aan hul behoeftes voldoen. “Die meeste van hulle baat ook by maatskaplike hulp en die gratis mediese programme wat ons land bied,” sê Monyela. “In terme van internasionale reg word hul welstand die beste gedien deur Pakistan, die land waar hulle aanvanklik aangekom het, hangende hul eindbestemmings.” Katar het tot dusver sy deure vir sowat 50 000 vlugtelinge oopgemaak. Dit sluit sowat 200 kinders in wat sonder hul ouers in die land aangekom het nadat die Taliban Kaboel op 15 Augustus oorgeneem het, berig AFP. Sommige studente wat landuit gevlug het, is op pad na Rwanda, terwyl ŉ Afghaanse verslaggewer wat ook tans in Katar skuil, hoop om skuiling in Ierland te vind. Katar het ŉ lang verhouding met die Taliban en was onder meer die gasheer vir vredesgesprekke. Die land word beskou as ŉ sleutelrolspeler in die oplossing van die vlugtelingkrisis. Oostenryk huisves tans sowat 40 000 Afghaanse vlugtelinge, die grootste Afghaanse gemeenskap per lid van die bevolking in die Europese Unie (EU). Die land het ook reeds gesê hy gaan nie nog vlugtelinge inneem nie. Die ineenstorting van die regering in Kaboel, ná twee dekades van Amerikaans geleide militêre ingryping, het opnuut vrese laat ontstaan oor ŉ migrasiekrisis soortgelyk aan die een wat die EU in 2015 in die gesig gestaar het. Daar sal na verwagting ŉ beduidende toename in die getal migrante gesien word.